Document ID: 32005D0618

ODLOČBA KOMISIJE
z dne 18. avgusta 2005
o spremembi Direktive 2002/95/ES Evropskega parlamenta in Sveta za namene določitve največjih vrednosti koncentracij za nekatere nevarne snovi v električni in elektronski opremi
(notificirano pod dokumentarno številko K(2005) 3143)
(2005/618/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi (1) in zlasti člena 5(1)(a) Direktive,
ob upoštevanju naslednjega:
(1)
Ker je jasno, da se v nekaterih primerih ni mogoče popolnoma izogniti težkim kovinam in bromiranim zaviralcem gorenja, je treba dopuščati določene vrednosti koncentracij svinca, živega srebra, kadmija, šestvalentnega kroma, polibromiranih bifenilov (PBB) ali polibromiranih difeniletrov (PBDE) v materialih.
(2)
Predlagane največje vrednosti koncentracij temeljijo na obstoječi zakonodaji Skupnosti, ki ureja kemikalije, in veljajo za najustreznejše za zagotavljanje visoke stopnje zaščite.
(3)
Na podlagi člena 5(2) se je Komisija posvetovala s proizvajalci električne in elektronske opreme, podjetji za reciklažo in obdelavo, okoljskimi organizacijami ter združenji delavcev in potrošnikov in je njihove pripombe posredovala Odboru, ustanovljenemu na podlagi člena 18 Direktive Sveta 75/442/EGS z dne 15. julija 1975 o odpadkih (2).
(4)
Komisija je ukrepe, predvidene v tej uredbi, dala v glasovanje v Odbor, ustanovljen na podlagi člena 18 Direktive 75/442/EGS o odpadkih, dne 10. junija 2004. V podporo teh ukrepov ni bilo kvalificirane večine. Zato je bil dne 23. septembra 2004 v skladu s postopkom, določenim v členu 18 Direktive 75/442/EGS, Svetu predložen Predlog Odločbe Sveta. Ker na datum preteka roka, določenega v členu 7(2) Direktive 2002/95/ES, Svet ni niti sprejel predlaganih ukrepov niti pokazal svojega nestrinjanja z njimi v skladu s členom 5(6) Odločbe Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (3), naj bi Komisija ukrepe sprejela -
SPREJEL NASLEDNJO ODLOČBO:
Člen 1
V Prilogi k Direktivi 2002/95/ES se doda naslednja opomba:
„V smislu člena 5(1)(a) je največja dovoljena vrednost koncentracij svinca, živega srebra, šestvalentnega kroma, polibromiranih bifenilov (PBB) ali polibromiranih difeniletrov (PBDE) 0,1 mas. % v homogenih materialih in kadmija 0,01 mas. % v homogenih materialih.“
Člen 2
Ta odločba se uporablja od 1. julija 2006.
Člen 3
Ta odločba je naslovljena na države članice.
V Bruslju, 18. avgusta 2005

Labels: 3
1
20